Philepitta castanea

Ny Philepitta castanea dia karazam-boronkely ao amin' ny fianakaviana Philepittidae izay tsy hita afa-tsy any amin' ny ilany atsinanana amin' i Madagasikara. Philepitta jala ny anarany ara-tsiansa teo aloha fa asity kosa ny fiantsoana azy amin' ny teny malagasy. Ny ala mando sobtrôpikaly na trôpikaly amin' ny tany lemaka no fonenany voajanahary. Mavomavo tendro ny volony amin' ny ririnina, fa ny lahy amin' ny fotoana fampitomboana taranaka kosa dia manana volo mainty volomparasy, misy faritra maitsomaitso eo ambonin' ny masony. Manopy maitso ny volon' ny vavy lehibe ary misy tsipitsipika lavalava mavo-maitso hatsatra ny ambany. Mihinana voaroy sy voankazo hafa ao anaty ala ny asity. Manao akany mihantona misy tafo kely eo amin' ny fidirana izy ireo. Ity karazana ity dia voalaza ho "tsy dia mampanahy" ao amin' ny Lisitra menan' ny IUCN.

 Famariparitana 
vignette|Philepitta castanea vavy
Manana fahelavelona farafahakeliny 7 taona eo ho eo ny Philepitta castanea. Kely sy fonentana ny vatany, izay mirefy 14 hatramin' ny16,5 sm ny halavany ary milanja 38,9 g eo ho eo. Boribory sy fohy ny rambony (42,5 mm eo ho eo) sy ny elany (82,1 mm eo ho eo). Somary mifaingoka sy manify ny vavany izay mirefy manodidina ny 18,1 mm ny halavany ary manodidina ny 6,0 mm ny sakany. Fohy ny tongony. Tsy mety amin' ny sidina matanjaka na maharitra ny endriky ny asity noho ny fahalemen' ny firafitry ny elany sy ny vatany fonentana. Izy io kosa dia mety tsara amin' ny fihazana mila fiandrasana, izay ahafahany mioty voankazo amin' ny vavany fohy sy tery.

 Faritra sy toerana ahitana azy 
Tsy fahita afa-tsy eto Madagasikara ny Philepitta castanea ary miparitaka amin' ny ilany atsinanana sy avaratra andrefan' ny Nosy, eo anelanelan' ny haambon' ny ranomasina sy ny haambo 1 800 m. Matetika izy io no hita ao amin' ny Valan-javaboarin' i Ranomafana (atsimo-atsinanan' i Madagasikara) sy ao amin' ny ala mando be tendrombohitra ao amin' ny Valan-javaboarim-pirenena Masoala (avaratra-andrefan' i Madagasikara). Miaina any amin' ny ala mando sobtrôpikaly na trôpikaly an-tany lemaka ny Philepitta castanea. Monina any amin' ny ala trôpikaly voalohany sy faharoa izy ireo, ary koa amin' ny faritra misy ala manamorona ny faritra iharan' ny fanimbana ataon' ny olombelona (ala trôpikaly mifanakaiky). Tia toerana anaty ala somary mazava ity karazana ity, indrindra eo amin' ny sisin' ny lohasaha sy ny fanambaniny. Hita amin' ny haambo iva sy antonony izy io, saingy hita matetika eo anelanelan' ny 600 sy 1 400 m. Tsy fahita firy izy eo ambanin' ny 400 m sy mihoatra ny 1 600 m, ary tsy hita ao amin' ny ala maina an-tendrombohitra.

 Jereo koa 

 Philepitta
 Asity
 Asaity
 Lisitry ny anaram-borona amin' ny teny malagasy
 Lisitry ny karazam-borona eto Madagasikara